Fit-2 ta' Marzu 2017, il-Kumitat tar-Rappreżentanti Permanenti (Coreper) qabel dwar mandat ta' negozjar biex jinbdew negozjati mal-Parlament Ewropew dwar proposta għal sistema ta' dħul/ħruġ. Din is-sistema ser tirreġistra informazzjoni dwar dħul, ħruġ u ċaħda ta' dħul ta' ċittadini ta' pajjiżi terzi li jaqsmu l-fruntieri esterni taż-żona Schengen. Is-sistema tad-dħul/ħruġ ser tgħin biex: tnaqqas id-dewmien tal-verifiki fuq il-fruntieri u ttejjeb il-kwalità tal-verifiki fuq il-fruntieri billi jiġi kkalkolat awtomatikament is-soġġorn awtorizzat ta' kull vjaġġatur tiżgura l- identifikazzjoni sistematika u affidabbli ta' persuni li jibqgħu fit-territorju wara l-iskadenza tal-awtorizzazzjoni għas-soġġorn u dawk li ma jkunux għadhom jissodisfaw il-kondizzjonijiet għad-dħul issaħħaħ is-sigurtà interna u l-ġlieda kontra t-terroriżmu billi tippermetti li l-awtoritajiet tal-infurzar tal-liġi jkollhom aċċess għal rekords tal-istorja tal-ivvjaġġar "L-aġġornament tal-verifiki fuq il-fruntieri tagħna ser tgħinna fil-ġestjoni ta' fluss dejjem akbar ta' vjaġġaturi. Huwa wkoll għodda bażika għal ġestjoni aħjar tal-migrazzjoni, b'mod partikolari l-każijiet ta' persuni li jibqgħu fit-territorju wara l-iskadenza tal-awtorizzazzjoni għas-soġġorn, kif ukoll sabiex jitjieb ir-rispons tagħna għat-theddida terroristika attwali." Carmelo Abela, il-Ministru Malti għall-Intern u s-Sigurtà Nazzjonali Il-Coreper qabel ukoll dwar mandat għal negozjati dwar regolament li jemenda l-kodiċi tal-fruntieri ta' Schengen fid-dawl tas-sistema ta' dħul/ħruġ. Fuq il-bażi ta' dawn il-mandati, il-Presidenza Maltija ser tibda negozjati mal-Parlament Ewropew. Il-pożizzjoni tal-Kunsill tipprevedi diversi elementi importanti, inkluż dawn li ġejjin. L-informazzjoni maħżuna Is-sistema ta' dħul/ħruġ ser tapplika għaċ-ċittadini ta' pajjiżi terzi, kemm dawk li jeħtieġu viża kif ukoll dawk eżenti mill-viża, ammessi għal soġġorn qasir ta' 90 jum fi kwalunkwe perijodu ta' 180 jum. Din ser tirreġistra d-dħul, il-ħruġ u ċ-ċaħda ta' dħul tagħhom. Ser taħżen ukoll informazzjoni dwar l-identità u d-dokumenti tal-ivvjaġġar tagħhom kif ukoll data bijometrika (erba' marki tas-swaba' u l-immaġni tal-wiċċ). L-abbozz ta' regolament jipprevedi wkoll interoperabbiltà bejn is-sistema tad-dħul/ħruġ u s-sistema ta' informazzjoni dwar il-viża (VIS) għal dawk iċ-ċittadini ta' pajjiżi terzi li jeħtieġu viża biex jaqsmu l-fruntieri esterni tal-UE. Il-verifika tal-informazzjoni mal-VIS ser tiżgura ħeffa u effiċjenza fil-verifiki fuq il-fruntieri. Is-sistema tad-dħul/ħruġ tikkonsisti minn bażi ta' data ċentrali, fejn tinħażen l-informazzjoni, imqabbda ma' interfaċċi nazzjonali uniformi. Id-data relatata ma' ċittadini ta' pajjiżi terzi ser tinżamm għal perijodu ta' ħames snin għall-finijiet tal-ġestjoni tal-fruntieri. Aċċess għall-informazzjoni L-informazzjoni maħżuna fis-sistema ta' dħul/ħruġ ser tkun aċċessibbli għall-awtoritajiet tal-fruntieri, l-awtoritajiet tal-viża u l-awtoritajiet fl-Istati Membri kompetenti biex jivverifikaw jekk ċittadin ta' pajjiż terz jissodisfax il-kondizzjonijiet ta' dħul jew soġġorn. Id-data fis-sistema ta' dħul/ħruġ ser tkun disponibbli wkoll għall-awtoritajiet maħtura tal-infurzar tal-liġi u l-Europol, għall-prevenzjoni, id-detezzjoni u l-investigazzjoni ta' reati terroristiċi jew reati serji oħra, skont il-kondizzjonijiet kif stipulati fil-pożizzjoni tal-Kunsill. Jenħtieġ li kwalunkwe aċċess u pproċessar tal-informazzjoni li tinsab fis-sistema ta' dħul/ħruġ ikun proporzjonat u neċessarju għat-twettiq tal-kompiti tal-awtoritajiet kompetenti. Kuntest Ir-regolament propost huwa verżjoni riveduta ta' pakkett leġislattiv ippreżentat mill-Kummissjoni fi Frar 2013. Wara li l-koleġislaturi esprimew tħassib tekniku, finanzjarju u operazzjonali dwar ċerti aspetti tal-pakkett tal-2013, il-Kummissjoni wettqet studju tekniku, segwit minn proġett pilota fdat f'idejn eu-LISA, l-aġenzija tal-UE għat-tmexxija operattiva tas-sistemi tal-IT fuq skala kbira. Fuq il-bażi tar-riżultati ta' din il-fażi preparatorja, il-Kummissjoni, fis-6 ta' April 2016, ippreżentat proposta riveduta.